Pressekonferenz: Informatiounen zu der aktueller COVID-19-Situatioun (11.08.2021)

# Intervenants

* Paulette Lenert, Gesondheetsministesch
* Dr. Jean-Claude Schmit, Direkter vun der Santé
* Journalisten

# Sprooch

* Lëtzebuergesch

# Transcript

[Paulette Lenert]

Gudde Moien.

Mir gesinn eis haut fir e klenge Point ze maachen iwwert d'Coronasituatioun hei am Land iwwert de Summer.

Ech mengen et ass e gudde Moment fir e Tëschebilan ze maachen an eng Kéier kuerz en Ausbléck ... Ech sinn dofir och ganz frou den Dr. Schmit bei mer ze hunn, deen sécherlech eng Rei Froe ka beäntweren, wou ech villäicht manner gutt gestallt si fir Iech d'Äntwerten ze ginn.

Generell, hutt der et am Wochebilan gesinn, ass d'Situatioun eenegermoosse stabel hei am Land. Mir gesi generell iwwert d'Grenz ewech, dass dat net iwwerall de Fall ass. Op ville Plazen gëtt sech Suerge gemaach, d'Neiinfektioune ginn erop. Bei eis hale mer eis eenegermoossen. Mir hunn 404 Neiinfektioune gehat d'lescht Woch.

Dat sinn der Ronn 10% manner wéi déi Woch virdrun. Allerdéngs hate mer och manner Tester, dat hält sech also e bësselchen am Gewiicht, wat den "Taux de positivité" ugeet, si mer och nees ganz liicht iwwert der 1%-Grenz gelant.

Awer dat si ganz kleng Variatiounen. Generell géife mer d'Situatioun wierklech als stabel consideréieren, wéi se am Moment ass.

Och an onse Spideeler, et ass jo dat wou eis Haaptsuerg ëmmer läit wärend der Pandemie, si mer op de "Soins normaux" elo bei 16 Leit. Dat sinn der 3 manner wéi déi Woch virdrun.

"Soins intensifs" si mer bei 6, ware mer bei 5. D.h. dat bleift och eenegermoosse stabel. Mir wëssen dass d'Leit jo och relativ laang mat dëser Krankheet hospitaliséiert sinn.

Dat positiivt wat e kann ervirhiewen dës Woch ass dass d'Admissiounen awer zeréckgaange sinn.

Mir haten déi viregt Woch nach 26 Admissiounen. Dës Woch sinn er der just nach 12 gewiescht.

Dat soll ons dann e Mol op alle Fall viraussiichtlech optimistesch stëmmen.

D'Altersmoyenne an de Spideeler, déi läit bei 53 Joer, op d'lescht Woch gekuckt, war déi Woch virdru bei 51.

Och do gesäit een, dass dat sech eenegermoossen apendelt iwwert déi lescht Wochen.

Dat wat een op alle Fall ka feststellen a wat sech wierklech confirméiert, dat ass dass d'Impfung e kloren Impakt huet an zwar net nëmmen op Neiinfektiounen, mee eben och op den Krankheetsverlaf.

Dat ass Eppes wat mer säit enger Rei Woche gesinn an wat sech wierklech ëmmer méi kloer zeechent.

Dat weist eis also dass dat am Moment wierklech de Wee ass, raus aus der Kris, wat mer zu méi vollstänneg geimpft sinn, wat mer besser wäerten hei doduerch kommen.

Mir hunn, wa mer d'Neiinfektioune kucken, fir Iech dat z'illustréieren, iwwert déi lescht 3 Wochen, also d'Woch 29., do waren 79,8% vun de Leit net geimpft, déi sech nei infizéiert hunn. D.h. déi grouss Majoritéit vun deenen, déi nach de Virus kréien, sinn net geimpft.

Dann déi Woch duerno ware mer bei 83,1%, wat net geimpfter waren, déi sech nei infizéiert hunn an d'lescht Woch 76,6%.

Dat selwecht gesäit een an de Spideeler vun deene Leit, déi hospitaliséiert sinn, sinn der ganz ganz wéineg, ganz niddrege Prozentsaz wierklech, déi eng duebel Impfung haten. Dat sinn insgesamt elo 2 Leit an deem Fall.

An do sinn och generell aner Krittären, déi dann och nach matspillen, sou dass ee wierklech ka soen, dass mer mat der Impfung, mat der duebeler Impfung, wierklech dat hunn wat eis am beschte schützt fir engersäits selwer krank ze ginn an awer och fir et weider ze ginn an insgesamt d'Situatioun am Land lues a lues am Grëff ze hunn.

Stand haut mat den Impfungen hu mer iwwer 400.000 Leit, déi eng 1. Dosis kritt hunn.

Dat si vun eise Residante gekuckt 72,4% vun deenen, déi kënnen eng Impfung kréien, d.h. dat sinn déi Leit, déi ... Jugendlecher an Leit iwwer 12 Joer.

Déi komplett Impfung, also de ganzen "Schéma vaccinal", dee mer jo gären hätten idealerweis bei jidderengem, dat sinn 373.667 Leit.

Dat mécht e Prozentsaz vu 67,5% vun den ... vun deenen iwwer 12, déi ebe kënne geimpft ginn. Do leie mer relativ gutt, wann der déi international Vergläicher kuckt. Och an Europa si mer liicht op alle Fall mat der 2. Impfung guer net esou schlecht do gestallt méi an der Moyenne.

An mir hunn och nach zousätzlech, déi sinn hei elo net mat dran, bei eis eng iwwer 1.267 Frontalieren, déi och ... déi och hier Impfung kritt hunn.

D'"Couverture vaccinale" insgesamt, déi läit, wa mer dat eng Kéier kucken, ab 40 Joer, do wou de Risiko lues a lues och méi erop geet fir krank ze ginn, bei 73%, wat déi 1. Dosis ugeet.

An si variéiert insgesamt, wa mer all d'Alterskategorië kucken, tëschent 48,2 a 87,4%.

Wéi wëlle mer elo weiderkommen? Ma mir hoffen eben, déi Leit, déi bis elo nach net geimpft sinn, iwwer de Wee an d'Dokteschpraxissen iwwerzeegt ze kréien, sech nach impfen ze loossen.

Ech mengen ee Phänomen, dee mer vill gesinn hunn, och ëmmer erëm bestätegt kréien, ass dass d'Leit sech Suerge maachen.

Vill Leit hunn awer nach Froen. Et si ganz vill Falschinformatiounen, déi zirkuléieren an de soziale Medien an doduerch erwaarde mer eis, dass wann d'Leit elo wierklech d'Méiglechkeet hunn bei hiren Dokter ze goen, wou se Vertrauen hunn, dass se iwwert dee Wee dach nach iwwerzeegt ginn sech impfen ze loossen.

Ech si ganz frou matzedeelen, dass mer mat 189 Dokteren eng Konventioun ënnerschriwwen hunn fir déi Impfungen och ze maachen.

13 vun hinnen si scho beliwwert ginn d'lescht Woch. 12 hunn ugefaange mat impfen.

An déi 1. Resultater sinn och guer net schlecht. Mir hunn elo schonn 177 Impfungen, déi an de Praxisse gemaach gi sinn. Do ass grouss Nofro, krute mer gesot a mir erwaarden eis eben, dass dat iwwert déi nächst Woche wierklech nach erop geet. Do schéngt wierklech nach e gudden Deel vu Leit ze sinn, déi eben op deen dote Wee gewaart hunn fir wierklech méi eng perséinlech Berodung kënne bei hirem Dokter ze kréien.

Ab der Woch vum 9. August wäerte weider 74 Dokteren ufänke mat impfen an déi Woch duerno, déi vum 16. August nach eng Kéier 100, sou dass dat lues a lues eng Offer ass, déi erop geet an déi eis dann hoffentlech hëllefe wäert nach weider ze kommen an eisem Bilan.

Wat hu mer elo iwwert de Summer nach speziell lancéiert fir d'Impfung? Mir viséieren e jonke Public och ganz geziilt. Säit dëser Woch si mer aktiv mat eisen Impf-Bussen op verschiddenen Evenementer. Leschte Weekend, hat der matkritt, war den E-Lake, wou eise Bus present war.

Och do an eisen Aen ee Succès. 110 Leit hunn de Wee dohinner fonnt fir sech impfen ze loossen op der Plaz. Och do kréie mer ëmmer erëm vun eise Leit gesot, dass vill Interesse ass. D'Leit hu vill Froen, och déi informativ Aufgab, déi de Bus huet, schéngt unzekommen.

Et geet eis dorëms natierlech e Maximum vu Leit iwwerzeegt ze kréien, sech op der Plaz impfen ze loossen. Mee och wa mer d'Leit informéieren ass dat fir eis e Succès. Wann een nach seng Zweiwelen huet, huet e villäicht duerch déi Informatiounen duerno awer Tendenz da bei säin Dokter ze goen an do sech anerwäerts e Rendez-vous ze huelen.

Mir wäerten där Evenementer elo eng ganz Rei iwwert déi nächst Wochen hunn,

Eng gutt Dose wäert dat sinn. Déi 1. sinn annoncéiert. Haut den Owend ass eng ... eng "Impf-Party" am Atelier.

Da si mer den Donneschdeg mam Impfbus um Glacis, wou Open air-Concerten sinn.

Do wäerte mir 2 och present sinn. Ech mengen den Dr. Schmit wäert selwer impfen.

Och do muss jiddweree mat erun an ... an, voilà. Da gitt der "au fur et à mesure" informéiert, wéi gesot eng gutt Dosen Eventer wäerte kommen. Mir wäerten déi och matdeelen an hoffen dass d'Leit dann de Wee dohinner fannen.

Mir wäerten eng gutt Couverture iwwert d'Land hunn mat eise Bussen an och dann evaluéieren, ob et e Succès ass oder net.

Den Ufank war gutt. Mir musse kucke wat gräift, wat zitt.

Mir sinn do ganz flexibel a kënnen och onse Bus eventuell nach anerwäerts an den Asaz bréngen.

Op alle Fall hoffe mer eis do dann och nach wierklech méi no bei d'Leit ze kommen.

Dat ass un sech déi 2. Aktioun vum Summer. Déi 1. ass ofgeschloss.

Dat war eng "Action coup de poing", wéi mer et genannt haten, beim Gesondheets- a Fleegepersonal, wou mer an de Spideeler present waren och mam Impfbus.

Do hate mer Interventiounen

op der Plaz, wou och all Kéiers dann d'Leit sech konnten impfe loossen, resp. ech informéiere fir dat nach spéider ze maachen.

Bilan hu mer do 253 Leit, déi sech an de Spideeler nach eng Kéier impfe gelooss hunn.

An an den Alters- a Fleegeheemer, "Logement encadré", do hate mer insgesamt 39 Interventiounen an och do konnte mer nach eng Kéier 364 Leit zousätzlech impfen.

Et ass awer nach net ganz ofgeschloss. Do hunn ech mer elo soe gelooss, vun der Zuel, déi ech hei hunn.

Mee trotz allem kënnt ee mat där ganzer Aktioun, wann een dat zesummerechent op iwwer 600 Leit, déi mer nach eng Kéier konnten erreechen.

Alles dat weist eis, dass een, wann een op d'Kaart vun der Iwwerzeegung setzt, dach nach Leit mat u Bord kritt.

Dat si Leit, déi Froen haten, déi Suergen haten, deels och berechtegt Suergen, a mir gesinn et als eis Haaptaufgab d'Leit do ofzehuelen, wou se si mat hire Suergen an eben Opklärung weider ze maachen.

An dat wäerte mer op alle Fall elo iwwert de Summer bäibehalen.

Wat eis Waardelëschten ugeet fir d'Impfung, et kann ee jo ab Juli sech mellen, och fir deen Impfstoff, deen ee wëll, do hate mer insgesamt 17.912 Leit, déi sech ageschriwwen haten op déi Waardelëschten.

Dovunner 27,6% Frontalieren och. Mir hunn déi Lëschte jo och opgemaach fir eis ... eis Leit, déi iwwert d'Grenze raus vun do aus ëmmer bei eis kommen.

Déi sinn ab dësem Méindeg alleguerten och invitéiert ginn.

D.h. do ass näischt méi "en suspens".

Och dat leeft relativ gutt. Mir ginn dovunner aus, dass eben och duerch déi vill Informatioune ronderëm déi eenzel Impfstoffer och dat villäicht nach eppes war, wat d'Leit motivéiert huet eben de Schratt ze maachen ab deem Moment, wou se konnte selwer och eraussichen mat wéi engem Impfstoff se wéilte geimpft ginn.

Eis Impfzenteren, déi wäerten elo lues a lues zougoen. Doduerch dat Dokteschpraxissen opginn, kënne mer déi lues a lues eroffueren. Mondorf an Ettelbréck wäerten elo de 14. August zougoen.

De Findel den 21. August, Esch duerno den 11. September an dann d'Victor Hugo Hal, do gëtt et och Eppes Neies, déi wäert e bësse méi laang opbleiwe bis den 13. September an ab dem 30. August wäert een do kënne spontan hikomme fir geimpft ze ginn. Do wäert ëmmer e Stock sinn.

Och dat gëtt eng nei Flexibilitéit fir dann eben en Vue vun der Rentrée de Leit et esou flexibel an sou einfach wéi méiglech ze maachen iergendwou bäi ze kommen.

Dann villäicht nach e puer Wuert zu eiser Preparatioun fir den Hierscht. Ech mengen et ass kee Geheimnis, mir ginn alleguerte gewarnt, et ass nach net eriwwer déi Pandemie.

Mir mussen ons preparéieren. Et ass och dat, wat mir am Moment maachen.

Mir wäerten och an den Hierscht era weider mat Tester schaffen. Mir hoffen natierlech, dass de Prozentsaz vun duebel-geimpfte Leit hei zu Lëtzebuerg beschtméiglech wäert si fir den Hierscht. Mee ëmmer wäerten nach Leit bleiwen, déi net geimpft sinn an dofir wäerten d'Tester hir Wichtegkeet behalen. Mir hunn eng Rei Axen elo definéiert, wéi wäerten ofgedeckt ginn: dat eent ass Schnelltester bei deene Leit, déi net geimpft sinn. Dat si forcement déi Jonk, mat de Kanner vu 4 bis 12 Joer, déi weider, op alle Fall viraussiichtlech bis Chrëschtdag, wäerten an der Schoul déi Schnelltester maache fir dass mer do en Iwwerbléck behalen.

Dat wäert an de Schoulen an de Maison-relaise geschéien. 12 bis 18-Järeger viséiere mer elo e Mol bis Allerhellegen.

Si kënne jo geimpft ginn, mee dat ass alles flexibel.

Ech mengen Dir sidd dat gewinnt iwwert dat lescht Joer: wann en anere Besoin kënnt, kënne mer eis ëmmer adaptéieren, mee dat hei ass dat wat elo e Mol ugeduecht ass fir wierklech do present ze bleiwen.

Dann en 2. Axe vum Teste bleiwen déi Leit, déi mer als "hautement vulnérable" consideréieren. Do denke mer virun allem un d'Residanten an den Alters- a Fleegeheemer.

Och wann si scho wäitgoend geimpft sinn, ass dat eng Kategorie u Leit, déi mer ganz enk suivéieren, well mer mussen dovun ausgoen, dass eventuell hiren Impfschutz manner staark ass, wéi bei deenen anere Leit, bedéngt eben duerch den Alter oder Krankheet.

Och do wäerte mer mat Schnelltester nach present bleiwen.

Dann stelle mer eis natierlech op fir weiderhin an Urgencen ëmmer erëm kënne schnell z'agéieren.

Et ass bis elo eis Strategie gewiescht a wäert och eis Strategie bleiwen.

Well mir wäerte PCR-Tester do maachen, wou en Infektiounsgeschehe wäert opfachen.

Dat hu mer kannt vun eiser Cluster-Approche, déi mer bis elo duerch d'ganz Kris haten, wann iergendwou Eppes problematesch ass, huele mer Kontakt a mir ginn dohinner an testen sou schnell wéi méiglech d'Leit duerch an natierlech hu mer och eng Reserve, sou eng sougenannten "Réserve d'urgence" falls elo wierklech eppes géif aus dem Rudder goen, dass mer ganz schnell kënnen vill méi flächendeckend nees an den Asaz goen.

Och d'Serologie wäerte mer weider kucke bei de Leit. Et ass extrem wichteg, dass mer déi Donnéeën hunn. Den Dr. Schmit wäert herno do nach méi drop agoen, wat do de leschte Stand och ass vun den Erkenntnisser.

Mee d'Serologie kucke mer jo schonn iwwer Echantillonen, wou mer e Bild kréien, wéi et mat den Antikierper bei de Leit an der Bevëlkerung generell ass an och do parallel zu deem generelle Bild, wat mer gären hätten am Land, de ganz spezielle Fokus erëm eng Kéier op d'Alters- a Fleegeheemer, well dat eng Donnée ass, déi mer do wëlle méi enk a méi reegelméisseg suivéiere fir gegebenfalls och mat Zäiten Zousazmesurë kënnen ze huelen.

De Large Scale Testing, wéi mer en haut kennen, ass am Prinzip ab dem 15. September eriwwer.

Mir wäerte verstäerkt mam LNS vun Diddeleng zesummeschaffen, wat een "Établissement public" ass.

Do wäerte mer also nach eng ganz gutt Kapazitéit hunn fir ze testen. Mee am ganz grousse Stil, wéi mer dat elo iwwert de Large Scale Testing gemaach hunn, wäerte mer viraussiichtlech net weiderfueren, "sauf imprévu".

Falls dat erëm eng Kéier gefuerdert wär, duerch eng Situatioun, déi géif ausuferen, wat mer eis alleguer net wënschen, da musse mer dat nees maachen, mee bon, an der Planung ass dat de Moment net virgesinn. D.h. mir géifen eriwwer switchen op eng Teststrategie, déi op Serologie fokusséiert, op Schnelltester, an eben urgent Interventiounen do, wou se gefuerdert sinn, zesumme mam LNS, wou mer dat kënne ganz flexibel och maachen.

Da villäicht och nach vu menger Säit e puer Wuert zu eisem Projet "Long Covid". Dir wësst mir haten deen der Press virgestallt viru kuerzem. Deen ass ugelaf.

Dat ass e ganz flott Zesummespill vun Acteuren hei am Land. Et geet eis dorëms d'Leit esou gutt wéi méiglech ze reperéieren, déi ënnert deenen "Long Covid"-Symptomer leiden.

Dat geet iwwert de Wee vum Dokter. D'Ulafstell fir d'Leit ass hiren Hausdokter oder de Spezialist bei deem se sinn.

Déi sinn informéiert vun der Prozedur "Long Covid". Vun do aus ginn d'Leit da kanaliséiert Richtung Centre hospitalier.

Mir hunn Stand haut schonn 89 Demanden erakritt iwwert de Wee vun den Dokteren an 21 Patiente sinn och schonn an de Parkour integréiert, deen ugelaf ass, dat huet also Succès muss ee soen.

Mir hunn vun deenen 21, hu mer der mëttlerweil 12, déi zu Mondorf a Behandlung sinn, am "Domaine thermal", 6 am Rehazenter an och 10 Leit, déi eng spezifesch "Prise en charge pyschologique" kréien. Och dat ass jo eng Komponent vum "Long Covid", déi net z'ënnerschätzen ass.

Ech géif hei gären den Opruff maachen: Wann d'Leit ënner "Long Covid"-Symptomer leiden, oder mengen se hätten där, de Wee ass wierklech bei den Dokter. Et ass wichteg, dass een a Behandlung kënnt.

Nëmmen esou kréie mer eng Vu vum ganzen Ausmooss, och hei am Land. Also ech géif wierklech jiddwereen encouragéieren am Zweiwelsfall do Récksprooch mat sengem Dokter ze huelen an dann eben och vun där heiten Offer Gebrauch maachen. Dir wësst, mir suivéieren dat och wëssenschaftlech mat eiser Fuerschung.

Et geet ons dorëms, bon, éischtens sou vill wéi méiglech Erkenntnisser ronderëm dee "Long Covid" ze kréie fir dann zäitgläich och nees d'Leit ze sensibiliséieren drop. Oft sinn dat Saachen, déi een net onbedéngt an déi Këscht setzt, wou een denkt "ech si villäicht e bësse midd" oder et ass eppes Generelles an et mécht een net onbedéngt de Lien mam Long Covid. Och wichteg ze verstoen, dass Leit, déi net wierklech krank duerch de COVID waren, nawell kënnen "Long Covid" entwéckelen, wat en anert Krankheetsbild ass.

Och dat soll eis ze denke ginn, wann een iwwert d'Impfung nach ëmmer nodenkt - ob ee soll oder net.

Och "Long Covid" ass net z'ënnerschätzen. Mir hunn virun Aen d'Biller aus de Klinicke vun den Longengeschiedegte Patienten. Et gëtt och ganz vill aner Nieweneffeten, déi net z'ënnerschätze sinn, wou mer de Laangzäiteffet och nach net kennen.

Also et gëtt ganz vill Grënn och wann een et reng vu senger eegener Perspektiv kuckt fir sech impfen ze loossen, do huet een awer vill manner Risiko akut krank ze ginn oder eben och Laangzäit krank ze ginn, wëssent dat och jonk Leit do kënne betraff sinn.

Dat ass eppes wat mer observéieren. Mir hunn d'"Moyenne d'âge" vun deenen, déi am Moment an der Behandlung sinn, läit bei 47 Joer an mir hunn erstaunlecherweis 3/4 Fraen, déi sech gemellt hunn.

Si si villäicht e bësse méi disziplinéiert fir direkt bei den Dokter ze goen. Ech huelen net un, dass dat mam Krankheetsbild ze dinn huet, mee ... dofir, wéi gesot, just nach eng Kéier den Opruff, am Zweiwelsfall wierklech bei den Dokter goen, profitéiert vun där Offer.

Et ass och wichteg, dass mer déi dote Suitten op de Radar kréien a suivéieren.

Voilà, dat war et vu menger Säit. Ech géif dem Dr. Schmit villäicht d'Wuert ginn fir nach e puer Wuert Serologie an aner Saachen ze soen.

[Dr. Jean-Claude Schmit]

Jo, also, villmools Merci. Ech wollt kuerz op 2 Sujeten agoen, déi awer ganz vill diskutéiert ginn an wou ech och keng definitiv Weisheeten hei ka verkënnegen, mee wou ech awer eng Rei Explikatioune villäicht ginn kann. Och well mer an engem Stéck do iwwert déi 2 Sujete Froe kréien. Dat eent ass d'Serologie an dat aner ass déi 3. Impfung eventuell, déi elo am Hierscht soll kommen.

Just fir kuerz mat der Serologie unzefänken: wat ass e serologeschen Test? E serologeschen Test ass een Test, wou een Antikierper géint en ... e Virus sicht.

Wat heescht dat, wann Antikierper do sinn? Dat heescht de Kierper huet reagéiert op dee Virus an d.h. de Kierper war eng Kéier a Kontakt mat deem Virus. Et seet eigentlech net vill méi aus.

Et seet net formell aus, dass een Impfschutz oder en Immunschutz am allgemenge virläit. Oft ass et eng Korrelatioun do, awer et ass e gudden Indicateur, dass effektiv de Kierper sech wiere ka géint dee Virus.

Mee et ass awer net eng absolut Garantie. Dat ass eng vun dee Froen, déi ech oft gestallt kréien: "Ech hunn Antikierper. Ech hunn en héijen Taux Antikierper, sinn ech elo geschützt? Kënnt Dir mir garantéieren, dass ech elo de Covid net méi kréien?"

Nee, dat kënne mer sécher net garantéieren.

An déi 2. Fro, déi oft da matkënnt ass "Wat ass den Taux vun Antikierper, dee signifikativ ass? Ech hunn 10 Unitéiten, ech hunn 50 Unitéiten, ech hu 500 Unitéiten oder ech hu 5.000 Unitéiten. Wat ass d'Differenz? Sinn ech mat 5.000 Unitéite besser geschützt wéi mat 500?"

Warscheinlech ass do e bessere Schutz do, mee absolut kann een dat net soen an et kann een och net soen, "wann der 5.000 Unitéiten hutt, hutt der 10 Mol méi Schutz, wéi wann der nëmme 500 Unitéiten hutt." Also sou einfach ass dat net.

Nach eng Kéier: D'Antikierper ass just en Zeechen, dass der am Kontakt mam Virus waart.

D'Immun-Äntwert, also déi ganz Protektioun ass vill méi komplex wéi nëmmen Antikierper. Antikierper ass een Deel.

D'Qualitéit vun den Antikierper ass en 2. Deel. En Antikierper, dee géint 1 Variant funktionéiert, muss net onbedéngt géint eng aner Variant funktionéieren.

An dann hunn der de ganzen Deel vun der, wat ee Cellulaire Immunitéit nennt, also d'wäiss Bluttkierpercher eigentlech, déi do och matspillen, déi extrem wichteg sinn an déi een net mat Antikierper-Tester einfach sou kann testen. Do ginn et komplex Tester. Mee dat si Fuerschungstester. Dat si sécher keng Routine-Tester, déi einfach ze maache sinn.

Déi aner Fro, déi oft mat den Antikierper kënnt ass "Ech sinn elo geimpft ginn, muss ech elo ee serologeschen Test maachen?

D'Äntwert ass um individuelle Plang ganz kloer "Nee".

Dier maacht jo och keng Antikierper-Tester bei deenen aneren Impfungen, déi der kritt, ausser verschidden Exceptiounen, wéi Hepatite villäicht, wann der Gesondheetsberuffler sidd an ee besonnesche Risiko hutt, mee Allgemeng, no enger Impfung mécht ee keen Antikierpertest.

Tetanus, Grippeimpfung, Pneumocoquen, do gëtt néirens en Antikierpertest gemaach, och hei brauch der un sech keen Antikierpertest ze maachen.

Am Prinzip sinn déi Impfunge jo getest ginn a groussen Etüden. Mir wëssen, dass déi wierksam sinn, mir wëssen dass déi en Impfschutz ginn.

Ma firwat mécht d'Santé dann elo Tester? Dat ass e bësse paradox, wat ech Iech elo soen. Op enger Säit soen ech Iech den Individuum brauch net getest ginn, mee op där anerer Säit, mir als Santé maachen der.

Et ass fir eis extrem wichteg als Niveau "Santé publique", um Niveau vun der ganzer Gesellschaft ze wëssen, wat d'Situatioun ass an dofir maache mer se. Et ass méi en epidemiologeschen "Tool", dee mer benotzen. Et ass fir eng Iwwersiicht ze kréien an et ass och ganz kloer dat, wat den ECDC gesot huet virun e puer Wochen, ech mengen et war den 10. Mee, an enger technescher Nott, déi si erausginn hunn.

Benotzt dat Instrument fir eben eng gutt Vue iwwert Är Populatioun Allgemeng ze kréien.

Mee benotzt dat Instrument net elo fir individuell medezinesch Decisiounen ze huelen.

Et ass e Message, deen een ëmmer erëm muss ginn an ech kréien all Dag Mailen an Uriff vu Leit, déi Froen do stellen.

Eng aner Fro, déi ganz oft am Kontext mat der Serologie kënnt, dat ass: "Ech hat eng Covid-Infektioun, ech krut e "Certificat de rétablissement", ech si ganz frou datt ech dee Certificat hunn. Deen erlaabt mer iwwerall hinzegoen. Elo kommen déi 180 Deeg, déi oflafen.

Ech hunn eng Serologie gemaach no 180 Deeg. Ech hunn nach ëmmer een héijen Taux. Kënnt Dir wgl mäin "Certificat de rétablissement" verlängeren?"

Dat ass eng Fro, déi ech ganz oft kréien.

Dat ass einfach rechtlech net méiglech. Mir sinn do an engem europäesche Reglement, dat sech hei och wéi an all europäeschem Land applizéiert, d'office, an d'europäescht Reglement erlaabt nëmmen 180 Deeg maximum e "Certificat de rétablissement" ze maachen.

Et si verschidde Länner, déi souguer e méi kuerzen Delai geholl hunn.

Mir als Lëtzebuerg waren do ganz generéis, soe mer mol. Mir sinn op de Maximum gaangen. Mee et ass einfach net méiglech dee Certificat ze verlängeren, och wann een nach Antikierper huet.

An déi 3. Fro, déi ech ganz, ganz oft gestallt kréien, dat ass: "Ech hat eng Covid-Infektioun well ech hunn eng positiv Serologie. Ech hat zwar ni e positiven PCR-Test. Ech ka mech och net erënneren, dass ech Symptomer hat. Ech well mech elo impfe loossen. Geet eng Impfung duer?"

An "Kënnt der mer e "Certificat de vaccination" maachen, dee voll valabel ass mat enger Impfung?".

Och do si mer un rechtlech Contraintë gebonnen. Et ass ganz kloer am Gesetz gesot, wann een dee "Schéma de vaccination partiell" wëll hunn mat nëmmen enger Impfung, deen awer als komplett gëllt, no enger Covid-Infektioun, da muss ee kënnen noweisen, dass een e positive PCR hat.

Do kann een elo bedaueren, dass dat esou ass, mee dat ass einfach rechtlech sou festgeluecht an nach eng Kéier: d'Direktioun vun der Santé kann net iwwert d'Gesetz ewech goen an och souguer e Minister kann net iwwert e Gesetz ewech goen an Exceptioune maachen, och wann d'Leit eis dat ganz oft froen.

Dat ass e bëssen déi Haaptfroen, déi mer am Kontext mat der Serologie ëmmer kommen.

Déi aner grouss Fro, déi mer quasi all Dag gestallt kréien, dat sinn déi 3. Injektioun, wou der och wësst, dass eis Nopeschlänner eng ganz Rei Decisiounen huelen, déi och deelweis divergent si vun engem Land zum aneren, wat dann erëm dozou bäidréit, dass d'Leit sech awer ganz vill Froe stellen.

Also mir hunn eng Decisioun scho geholl virun e puer Woche fir 3. Injektiounen. Dat sinn déi Leit, déi "hautement vulnerable" sinn, déi verschidden, ganz schwéier Krankheeten hunn, wou de "Conseil supérieur des maladies infectieuses" gesot hat, déi Leit, déi hunn ... sollen eng 3. Impfung offréiert kréien. Dat sinn z.B. Leit, déi Häerztransplantatiounen, Liewertransplantatiounen oder sou Saachen hunn oder déi schwéier hematologesch Krankheeten hunn.

Respektiv Leit, déi Immuntherapien hunn, déi wierklech ganz staark immuno-suppresif sinn.

Do kann den Hausdokter ganz einfach iwwert de normale System iwwert de guichet.lu déi Leit fir eng 3. Impfung aschreiwen an do hu mer och schonn eng Rei Leit geimpft. Dat ass dat selwecht, wat Frankräich mécht, dat ass dat selwecht wat d'Belsch mécht, notamment.

Elo déi Diskussioun "3. Injektioun fir d'Population générale", ech mengen do sinn déi meescht Experte vill méi retizent am Moment.

Besonnesch well mer wëssen dass awer déi Impfung ganz gutt funktionéiert, besonnesch bei de jonke Leit a mir hunn och "entre-temps" jo eng Rei Méint Recul, mir gesinn och dass 1. den "Taux d’anticorps" héich bleift bei dee Leit, mee 2. och, dass et wéineg zu Infektioune kënnt bei deene Leit, déi komplett geimpft sinn.

Et ass e bëssen eng aner Situatioun bei dee Leit, déi entweder an Institutioune liewen, also ech denken hei CIPAen, d'Maisons-de-soinen.

Ech denken och "en général" un d'Leit an engem gewëssen Alter, wou een och kann elo laang diskutéieren, wat de Cut-off-Alter ass, wou d'Immunsystem net méi esou gutt funktionéiert. Mir wëssen am allgemengen bei den Impfungen ass eng manner gutt "Réponse" do bei den eelere Leit.

A mir gesi jo och, dass verschidden Nopeschlänner elo Iwwerleeungen hunn fir déi eeler Leit oder déi ganz al Leit op jidde Fall eng 3. Kéier z'impfen.

Ech mengen et ass scho gesot ginn, de "Conseil supérieur des maladies infectieuses" beschäftegt sech am Moment mat deem Thema a wäert och an deenen nächsten Deeg mat enger Recommandatioun erauskommen an dann musse mir eis an d'Regierung muss sech da positionéieren.

Mee dat ass warscheinlech de Wee wou et higeet.

Et ass eng allgemeng 3. Injektioun fir jiddweree géif kommen, mengen ech elo net, wéinstens net "à court terme".

Voilà, dat ass dat wat ech elo wollt dobäi ... dozou bäidroen.

[Paulette Lenert]

Froen?

[Journalist]

Bonjour. Rick Thill vun RTL Tele.

Ech hätt dann 2 Froen. Eng betrëfft déi Impflëschten: Ass Iech doen eventuell bekannt ob do Problemer ginn? Mir hunn nämlech z.B. bei eisem Reportage um E-Lake 2 Persoune getraff, déi sech ageschriwwen haten an ni e Retour kruten an dowéinst vun deem Impf-Bus profitéiert hunn.

[Paulette Lenert]

Jo, ech hat dat héieren an Ärem Reportage an nogefrot.

Mir hunn net Kenntnis, dass dat am grousse Mooss soll de Fall sinn. Dat musse wierklech Eenzelfäll sinn.

Et ass natierlech e komeschen Zoufall, dass der ausgerechent op sou Leit gefall sidd. Mir hunn op alle Fall vun onser Leit dat net confirméiert kritt, dass do Saachen "en suspens" wieren. Mee et ass Technik natierlech hannendrun. Et si vill Demanden. Et kann ëmmer virkommen.

Mir sinn der Saach nogaangen no Ärem Reportage a bis elo hu mer näischt ...

Et ass jo haut och elo näischt Neies ...?

[Dr. Jean-Claude Schmit]

Nee.

[Paulette Lenert]

... Opgetaucht, wou mer elo gesinn hätten, wat dat géif erklären.

[Dr. Jean-Claude Schmit]

An ech kréien all Dag zeg Maile vu Leit, déi mer all méiglech Froe stellen, mee déi do Fro hunn ech ni gestallt kritt bis elo.

[Journalist]

Eng 2. Fro: "Retours vacances" - also aus de Vakanzen - Mierkt een do, dass do sech proportional méi Leit infizéiert hunn? Ech mengen iwwert de Contact Tracing - mierkt een do iergendeppes? Wéi geet een domadder ëm?

[Dr. Jean-Claude Schmit]

Jo, also mir hunn e ganz kloren Effet Vakanz, wéi mer d'lescht Joer och en Effet Vakanz hunn.

Mee et ass net erstaunlech. Well déi Leit, déi net hei sinn, déi sinn dann anerwäerts an "par la force des choses" kënnen se sech net hei infizéieren, mee si wäerten sech anerwäerts infizéieren.

Also et ass elo net sou, dass elo d'Zuele géife ganz dramatesch do eropgoen. Dir gesitt jo déi allgemeng Zuelen, wéi d'Madamme Minister och gesot huet.

Mir sinn an enger Situatioun déi stabel ass.

Mee et ass kloer: déi Leit, déi am Ausland sinn, infizéieren sech dann och éischter am Ausland.

Et kann een natierlech och spekuléieren, wann se hei zu Lëtzebuerg wären, géifen se sech warscheinlech dann éischter zu Lëtzebuerg infizéieren.

Mir hunn elo awer keng ... Mir haten eng Zäit ... Virun e puer Wochen hate mer wierklech Retoure vu ville Leit. Dir kennt déi Geschichte wou Schoulklassen an d'Ausland waren, wou dann eng Rei Leit elo infizéiert waren. Et ware richteg Clusteren.

Dee Phänome gesi mer eigentlech elo net méi sou.

[Journalist]

Ech hat eigentlech den Taux gemengt. Mierkt een do iergendeen Ënnerscheed, dass déi Leit villäicht méi susceptibel si fir sech am Ausland unzestiechen?

[Jean-Claude Schmit]

Nee. Et hänkt ëmmer vum ... Also nach eng Kéier. Et stécht een sech do un, wou een ass an et hängt net vum Ausland oder vu Lëtzebuerg of, et hänkt dovun of, wéi een sech behëlt.

Wann een sech hei zu Lëtzebuerg net korrekt behëlt a Risiko hëlt, da stécht een sech hei zu Lëtzebuerg un.

Am Ausland ass et d'selwecht an ech stellen awer fest, dass déi meescht Leit Reegele respektéieren an disziplinéiert sinn.

[Journalist]

Jacques Ganser vum Radio 100,7.

Ech hätt och 2 Froen. Fir d'éischt: Eisen Informatiounen no, krute mer jo och confirméiert vum Dr. Nati, dass den CHL künfteg virschreift dass nei agestallte Personal am Gesondheetsberäich bei hinne muss geimpft sinn.

Wéi stitt Dir zu där Initiativ a wéi gesitt der do d'Situatioun an anere Spideeler?

[Paulette Lenert]

Also et ass eng Méiglechkeet, déi sécherlech ginn ass iwwert de vertragleche Wee. Et ass och novollzéibar, dass een dat an engem Kontext vu Spideeler mécht. Mir hunn, Stand haut, elo nach net eng Positioun bei eis dozou geholl. Mir wäerten dat awer och dës Woch eis doriwwer beroden. Ech mengen dat ass Eppes, wou een eventuell kéint recommandéiere vu Santés-Säit. Mir recommandéiere generell d'Impfung.

An deem Secteur ganz staark.

Mee hei ass eng Saach, déi vertraglech gereegelt ass. Et duerf een dat net verwiessele mat eng Impfflicht. Ech géif dat gären ënnersträichen, et ass hei net op Grond vun engem Gesetz, mee et ass am Kontext vun engem Aarbechtsvertrag, wou een natierlech sou eng Exigenzen ka setzen.

Mee et gëtt elo vun eis elo ... et ass keng spezifesch ... keng spezifesch Recommandatioun vun eis elo rausgaangen et ze maachen. Dat géif iwwert dat erausgoen, wat mer generell recommandéieren.

[Journalist]

Mee et ass eng Saach, déi Dir ënnerstëtzt?

[Paulette Lenert]

Ech géif ... scho soen, dass mer dat ënnerstëtzen. Ech menge mir wäerten dës Woch d'Geleeënheet hunn eis doriwwer nach auszetauschen.

Ech mengen et ass dee richtege Wee fir wierklech an deene Kontexter, wou vulnerabel Leit sinn, dat doten weider ze fuerderen. Et ass och eng ganz aner Diskussioun ob een dat vun engem deen e neie Kontrakt ënnerschreift verlaangt. Ech mengen de Mënsch ass frei e Kontrakt z'ënnerschreiwen oder net, wéi wann een d'Diskussioun féiert par Rapport zu deene Leit, déi net ënnert där Konditioun ënnerschriwwen hunn. Mee mir wäerten ons sécherlech domadder nach méi am Detail dës Woch befaassen.

[Journalist]

Et goufe verschidden Zuele genannt wat d'Herdenimmunitéit betrëfft. Et gouf tëscht 70 a 75% am Ufank gesot. Duerno gouf 85% gesot.

Wéi een Taux strieft Dir un? Bis wéini a wat ass realistesch z'erwaarden?

[Dr. Jean-Claude Schmit]

Also d'Herdenimmunitéit, déi e brauch, déi hänkt vun deem berüümte R-Faktor of, also net dee R-Faktor dee mer moossen all Dag, mee de R-Faktor "intrinsèque" vum Virus, deen eigentlech d'Aggressivitéit vum Virus oder d'Transmissibilitéit vum Virus widerspigelt an ech mengen et ass kee Geheimnis, dass d'Delta-Variant méi transmissibel ass wéi déi Varianten, déi mer virdrun haten. Mir sinn elo bei grosso modo 80% Delta hei zu Lëtzebuerg.

Dat ass e Phänomen, deen iwwerall an der Welt elo ass.

An dat heescht automatesch an dat ass reng mathematesch geet de Niveau, deen e muss kréie vun der Herdenimmuntéit erop.

Wou deen elo genau läit, do kann een elo vill spekuléieren, mee e läit sécher iwwer 80%. Ech géif soen tëschent 80 an 90% fir en "ordre de grandeur" ze ginn an et ass dat wat mer musse viséieren.

[Journalist]

A bis wéini ass dat realistesch hei am Land z'erreechen?

[Dr. Jean-Claude Schmit]

Dat hänkt vun de Leit of. Ech mengen et ass genuch Vaccin do.

Ech menge mir sinn net méi an der Situatioun, wou mer eng Penurie haten, wéi am Ufank.

Et hänkt elo wierklech vun de Leit of fir sech impfen ze loossen an et hänkt vun eis of, an et ass eise Rôle fir d'Leit ze motivéieren.

[Journalist]

Merci.

[Journalist]

Je peux poser mes questions en français? Cela ne vous dérange pas?

[Paulette Lenert]

Non.

[Journalist]

Vous parliez tout à l'heure donc du fait que la situation est stable, ici, alors que hors des frontières, il y a une augmentation des infections.

Cela ne tient pas aussi au fait que le Luxembourg est en vacances quinze jours plus tard après la Belgique, par exemple, que l'augmentation de l'infection qui se prête d'arriver dans les prochains jours, puisqu’en Belgique on le remarque surtout maintenant ?

[Paulette Lenert]

Ech mengen dat net. Dat ass eng Fro, déi mer eis d'lescht Joer scho gestallt hunn. Ech mengen, dass et generell eenegermoossen am Grëff hei ass am Land.

Mir hunn ganz frei hei ugefaangen och op dee Regimm CovidCheck iwwer ze goen.

Am Allgemengen hu mer an der Kris gesinn, dass d'Leit hei am Land matmaachen, wa mer Reegelen en place setzen.

Ech ginn dovun aus, dass dat d'Erklärung ass. Natierlech bleift de Phänomen "Vakanz" net aus, mee sou granular, dass dat op eng, zwou Wochen sou soll verschiibt sinn, halen ech net fir realistesch. Mir wäerte sécherlech, wa jiddwereen herno lues a lues am Hierscht zeréckkënnt, ganz opmierksam musse kucken, wat geschitt. Mee dass elo do Ënnerscheeder tëschent engem Land an deem anere sinn, déi sech ëm 1-2 Woche verschiben, halen ech net fir realistesch.

Dat wär bësselchen ze vill granular mengen ech gegraff.

[Journalist]

J'avais une autre question par rapport au LST à Howald.

Donc c'est un système de crachats désormais. Donc on sait qu'il faut ne pas boire, ne pas fumer une demi heure avant.

Qu'est-ce qui se passe si on le fait ? On est considéré comme négatif ou le test est considéré comme non valide ?

Parce que sinon, s'il est considéré comme négatif, certaines personnes vont peut-être boire exprès pour être négatif et avoir un test négatif pour leurs vacances ou pour autre chose.

[Jean-Claude Schmit]

Si on veut tricher, on peut toujours ...

Entschëllegt. Wann ee wëllt fuddelen, kann een ëmmer fuddelen. Et ass kloer, et ass ëmmer méiglech.

Also d'Recommandatioun ass wierklech dass d'Leit net fëmmen, net iessen.

Et huet eng Influenz op d'Performance vum Test, d.h. et kann een e klengen Afloss drop hunn. Ob dat elo den Test total negativiéiert, géif ech ... géif ech och a Fro stellen. Ech mengen deen héich positiv ass, wäert och positiv bleiwen.

An dann hänkt et dovun of, wéi gesot, wann ee gär fuddelt, da seet een et jo och net. Ech mengen ...

[Journalist]

Ech hätt just ... nach eng weider Fro zu engem spezifeschen Impfstoff an zwar den Johnson&Johnson. Do ass jo momentan just d'Recommandatioun fir eng Dosis ze ginn.

Dir hat elo laang iwwert d'Méiglechkeet vun der 3. Dosis geschwat. gëtt et dann och villäicht d'Méiglechkeet fir déi Leit déi Johnson & Johnson krute fir eng 2. Dosis ze kréien, vu dass do den Impfschutz jo awer anscheinend e bësse méi déif läit?

[Dr. Jean-Claude Schmit]

Jo, dat ass nach net ganz kloer. Do ginn och eng Rei Evaluatioune gemaach. Dir wësst, et ass virdru gesot ginn, et sinn awer Leit, déi sech infizéiere no enger kompletter Vaccinatioun a mir kucken natierlech déi Fäll ganz genau.

Net nëmmen hei zu Lëtzebuerg mee och am Ausland a wann sech elo géif erausstellen, z.B. dass iwwerproportional Leit mat Johnson&Johnson do betraff wären. Da wär jo ganz kloer en Zeechen, dass déi ... d'Impfung géif manner gutt funktionéieren.

An deem Moment muss ee reagéieren. Ech mengen déi Donnéeën hu mer am Moment an deem Sënn net.

D.h. dat ass eng Fro, ob déi ech Iech net kann definitiv äntweren. Et ass méiglech dass dat kënnt, mee am Moment ass et nach net esou.

[Journalist]

Dann hätt ech just nach eng ganz pragmatesch Fro, vu dass déi Impf-Busser jo elo deelweis op deenen ... op Festivaller oder Concerte sinn, riskéiert do net trotzdeem den Alkoholkonsum villäicht en Afloss ze hunn op den Effekt vun der Wierkung?

[Paulette Lenert]

Nee, dat ass Eppes wou mer wierklech gutt drop oppassen och an der Informatioun, déi d'Leit kréien. Et ass natierlech eng Suerg an et ass och wichteg dass d'Leit am Bus wann se dohinner komme wierklech dorobber opmierksam gemaach ginn. Dat gehéiert zur Berodung ech géif soen op dee Plazen nach méi villäicht wéi anerwäerts.

Et spillt do wéi anerwäerts och. Ech mengen d'Leit sollen dat wëssen a verstoen. Se ginn drop opmierksam gemaach an ech ginn dovun aus, dass d'Leit dach awer verstänneg genuch si fir an hirem eegenen Interêt dann dat ze maache wat se recommandéiert kréien.

Et ass mengen ech keen drop aus Niewewierkungen ze kréien an ...

Ech denken dass dat eng Suerg ass, déi d'Leit all hunn an dass eis Leit dat professionell genuch un de Mann an un d'Fra brénge wann se d'Leit beroden op der Plaz.

[Dr. Jean-Claude Schmit]

Sou eng kleng Quantitéit Alkohol ass kee Probleem. Dat muss een och soen. Et ass net well een ee Glas Wäin gedronk huet, dass een sech net méi kann impfe loossen. Mee natierlech wëlle mer keng Leit, déi ... déi total zou sinn, wann se an d'Impfung kommen.

[Journalist]

Merci.

[Journalist]

Ech hätt 2 Froen, déi näischt ze dinn hunn mam Covid. Déi 1., wann der erlaabt, déi 1. ass: ech hunn héieren, dass den de Laurent Jomé de neien "Coordinateur général" wäert ginn an Ärem Ministère. Kënnt Dir mir dat confirméieren?

[Paulette Lenert]

Oh, dann héiert Dir awer komesch Saachen an de Maueren. Ech hunn eng Ekipp en place an Stand haut ass kee "Coordinateur général" genannt. Ech schaffe gären an der Ekipp an dat ass un sech déi nei Approche fir an engem Team ze funktionéieren.

Mee Dir hutt do ... e bësselche verzerrten Insider-Informatioune géif ech soen, well dat ass alles nach net op de Pabeier geschriwwen.

[Journalist]

Dat heescht awer net, datt et kee "Coordinateur général" wäert ginn? Et wäert schonn ee genannt ginn? Dir sidd just nach net ...decidéiert?

[Paulette Lenert]

Nee, dat ass keng Verflichtung. D'Leit, déi hu Funktiounen an et kann ee ganz gutt an engem Direktiounsteam och schaffen. Op Aenhéicht.

[Journalist]

Ok.

Déi 2. Fro ass, ob schonn e "Projet de loi" duerch de Regierungsrot gaangen ass, deen d'Dokteschgesellschafte soll aféieren?

[Paulette Lenert]

Nee, dat ass awer imminent. Do si mer an der leschter "Ligne droite".

Dat hat "tout juste" net méi virum Summer geklappt, mee deen ass awer virgesinn elo e vun den éischte Regierungsréit, déi ustinn. Mir haten en zimmlech gefëllten Agenda déi lescht Regierungsréit. Mee de Projet ass awer elo net prinzipiell a Verzuch. Et huet sech just einfach net méi geklappt fir dee leschte virun der Vakanz.

[Journalist]

Ok, Merci.

[Paulette Lenert]

Merci.

[Journalist]

Ech hunn nach eng Fro. Kuerz - erlaabt mer eng Fro. Leit, déi elo 2 Mol mam AstraZeneca geimpft goufen, wéi nach keng Kräizimpfung méiglech war, also dee Choix nach net bestanen huet. Kënnen déi nach eng 3. Impfung kréien?

Z.B. och well se wëllen an d'USA reesen, well dat am Moment net méiglech ass, well d'USA den AstraZeneca net unerkennen.

[Dr. Jean-Claude Schmit]

Also ech ka just vum medezinesche Point de vu elo schwätzen

Et gëtt elo kee Grond do d'urgence zousätzlech Impfungen ze maache bei AstraZeneca. 2 Mol geimpft ass eng komplett Impfung.

Ech sinn och selwer mat AstraZeneca geimpft. 2 Mol an ech hunn elo kee Besoin onbedéngt elo nach kuerzfristeg en aneren Impfstoff ze kréien. Ech fille mech scho protegéiert.

Dann bleiwen ëmmer déi speziell Situatiounen, wou Leit musse reesen a Länner, déi Impfstoffer net unerkennen, dat muss een individuell kucken. Mee en général, dass elo systematesch misst do weider Impfunge gemaach ginn - Nee.

[Paulette Lenert]

Merci.

[Journalist]

Beim Hausdokter, d'Käschte vun der Impfung, ginn déi och 100% iwwerholl?

[Paulette Lenert]

Am Moment ass et de normale Prinzip, wéi wann een eng aner Impfung kritt. Mir sinn awer nach amgaang nach eng Kéier ze kucken, et ass eng Diskussioun, déi nach amgaangen ass, mee, Stand haut, ass et ganz normal, wéi wann der eng aner Impfung beim Dokter kritt. Et ass jo mat enger Consultatioun verbonnen, mat enger Berodung och, wou parallel och déi Offer jo fir an den Impfzentrum ze goen, mee dat ass eng Fro, déi um Dësch läit a wou mer eis nach wäerten domadder befaassen.

[Journalist]

Ok. D.h. am Moment bezilt een se beim Dokter?

[Dr. Jean-Claude Schmit]

Am Moment bezilt een deen Deel vun der Consultatioun. De Vaccin un sech ass gratis.

[Paulette Lenert]

Et ass d'selwecht wéi bei der Grippeimpfung.

Merci.